钦定古今图书集成/明伦汇编/家范典/第108卷 > 明徐三重明善全编 > 《刘相请女婿潘炎罢元帅判官陈情表》
## 钦定古今图书集成/明伦汇编/家范典/第108卷 > 明徐三重明善全编 > 《刘相请女婿潘炎罢元帅判官陈情表》

王谏

臣晏言：“臣实凡浅，谬典枢衡，元元未安，庶政多阙。涓
尘罕录，尸素空惭。臣女婿元帅判官驾部员外郎知
制诰潘炎，入侍帏幄，又司戎政，嫌疑之地，颠沛是忧。
顷者累表陈闻，冀炎得归省闼。不谓天听未达，尚阻
愚诚，内怀冰炭，若坠泉谷。臣某诚惶诚恐。臣闻统天
下者，以天下举直错枉，不私其亲，故能启至公之门，
塞群邪之路？”伏惟元圣文武皇帝陛下绍休圣绪，惟
新宝历，内釐百揆，外清四海，鹓鸾之士，充庭渐阶。而
臣与潘炎，俱忝近密，兵权国政，在臣二人。是使恶炎
者易为辞，嫉臣者易为毁。倘炎获戾，臣无以见雪；脱
臣遇谤，炎无以自明。此臣所以寤寐兢惶，罔知攸止。
昔霍光为大司马，长女婿度辽将军范明友，次女婿
羽林监任胜为东西宫卫尉，威势崇重，冠于一时，不
能抑退，卒见倾覆，前史所恶，书而贬之。又刘弘为镇
南将军事时，朝廷以其女婿夏侯陟为襄阳太守，弘
表陟亲戚，旧制不得相监，有诏听从，竟免祸败。先贤
所尚，美而书之。臣虽才谢古人，智不经远，每忧覆𫗧，
大惧妨贤。窃惟瓜李之嫌，宁望桑藿之许。今是以沥
肝上请，昧死闻天，必元帅藉炎谘谋，则臣甘引退。如
或庙堂留臣择用，伏愿终许罢炎，庶遂刘弘之心，无
成子孟之祸。无任恳愿迫切之至。